### Beslutningstema

I denne sag skal der tages stilling til vedtagelse af Tillæg 7 for Spildevandsplan 2018-2027 om ajourføring og berigtigelse af gældende Spildevandsplan.

### Historik

Den 21. december 2023 besluttede Kommunalbestyrelsen at sende forslag til Tillæg 7 for Spildevandsplan 2018-2027 ud i 8 ugers offentlig høring. Forslaget har efterfølgende været i høring fra den 22. december 2023 til den 12. februar 2024.

Ifølge lovgivningen skal en spildevandsplan blandt andet indeholde en opgørelse over eksisterende og planlagte fælles spildevandsanlæg, renseforanstaltninger, afgrænsning af kloakoplande og i hvilket omfang den enkelte ejendom er tilsluttet. Hvis der sker ændringer heri, skal planen revideres. Dette er 7. tillæg til den gældende Spildevandsplan, der blev vedtaget 25. juni 2020.

### Sagsfremstilling

Tillæg 7 for Spildevandsplan 2018-2027, indeholder forslag til ændringer og justeringer i den gældende spildevandsplan. Ændringer omfatter tilretning af kloakoplande, justering af udløbspunkter, ajourføring af data og registrering af bassiner i den gældende plan.

Ændringerne vil gøre forvaltningens indberetninger til de fællesoffentlige databaser mere korrekte og give et retvisende overblik af Tønder Kommunes samlede spildevandsforhold og -udledninger.

De præcise rettelser og opdateringer fremgår af bilag i tillægget. Det omhandler blandt andet registrering af det reelle udløbspunkt for Risleengen i Bredebro.

Fremtidig berigtigelse og ajourføring

Det fremgår af tillægget, at forvaltningen fremover ønsker at kunne foretage redaktionelle præciseringer og fejlrettelser uden politisk behandling. Det betyder, at der kan ske berigtigelse i form af ajourføring løbende. Dette vil sikre, at statussituationen holdes opdateret for sikring af det bedst mulige datagrundlag ved vurderinger i forhold til den øvrige sagsbehandling.

Følgende kan ske løbende:

* Delvis ind- og udtræden af kloakforsyningen for tag- og overfladevand, såfremt der foreligger dokumentation herfor.
* Alle ændringer, der følger af tiltag udført fuldt i overensstemmelse med Spildevandsplanens angivelser f.eks. ændringer fra plan til status, når tiltaget er udført, eller sletning af udløb, hvis disse sløjfes.
* Tilretning af simple datafejl.
* Tilretninger af oplandsgrænsen mellem to kloakoplande, der grænser op til hinanden og har samme kloakeringstype, samt ændring af navne på kloakoplande, herunder kombination og opsplitning af eksisterende kloakoplande i nye kloakoplande med samme kloakeringstype.
* Ændring af udløbsnumre og angivelse af eksisterende udløb, hvis disse mangler.
* Inddragelse af enkeltstående ejendomme under Spildevandsplanens opland, når der er dokumentation om tilslutning til spildevandsforsyningens kloaksystem
* Ændring af ejerforhold ved udløb, hvor der foreligger dokumentation herfor.
* Tilføjelse af forklarende tekster samt fjernelse af forklarende tekster, når disse ikke længere er relevante.
* Indtastning af konkretårsdata for overløb, nødoverløb og regnvandsudløb før upload af data til PULS.
* Ændringer af normalårsdata for overløb når der sker nye beregninger for disse.

Det fremgår også, at mindre rettelser af planen i øvrigt vil kunne ske i tilfælde af enighed mellem den enkelte grundejer og Tønder Kommune, hvor der ikke er tvivlsspørgsmål om grundejers ret og pligt i forhold til spildevandsafledning.

Forvaltningen vil fortsat forelægge tillæg til Spildevandsplanen ved større ændringer af kloakeringsforholdene, ved etablering af nye spildevandsanlæg og lignende større ændringer. Forvaltningen har vurderet, at tillæg 7 til Spildevandsplanen ikke kræver en fuld miljøvurdering, da der er tale om mindre ændringer i et begrænset område af kommunen.

Strategisk indsats for Tønder Kommune

Tiltaget understøtter Verdensmål nr. 13 omkring "Klimaindsats" og verdensmål nr. 15 "Livet på Land"

Høringssvar

De indkomne bemærkninger er fra [adresse] og har omhandlet redaktionelle ændringer og præciseringer (f.eks navngivning af udløb, koordinater for udløb og lignende.)

### Økonomi

Vedtagelse af tillægget har ingen økonomisk betydning for Tønder Kommune

### Lovgrundlag

Miljøbeskyttelsesloven

Spildevandsbekendtgørelsen

Miljøvurderingsloven

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | tillæg 7 for Spildevandsplan 2018-2027 godkendes, |
| at | forvaltningen bemyndiges til at kunne foretage de ovennævnte administrative justeringer og berigtigelser af Spildevandsplanen. Ændringerne dokumenteres i et tillæg til planen efter behov og senest ved en ordinær revision af den samlede Spildevandsplan for Tønder Kommune, og |
| at | indstillingen videresendes til Økonomiudvalget og Kommunalbestyrelsen. |

### Beslutning

Indstillingen anbefales.